Feleti Teo

**Feleti Penitala Teo** (født 1962) er en tuvalsk politiker og advokat som fra 26. februar 2024 har vært Tuvalus statsminister. Han ble innvalgt i Tuvalus parlament ved valget i 2024 etter å ha vært administrerende direktør i *Kommisjonen for fiskerier i det vestlige og sentrale Stillehavet* (WCPFC)

Teo ble utnevnt til statsminister den 26. februar 2024 etter å ha blitt valgt av parlamentet uten motkandidat. Han overtok etter Kausea Natano som hadde vært statsminister siden 2019. Tuvalu er et konstitusjonelt monarki med den britiske monarken som statsoverhode. Monarken representeres på Tuvalu av en generalguvernør som foreslås av landets parlament og utnevnes formelt av kongen. Den utøvende makt ligger i stor grad hos statsministeren.

Feleti Teo er sønn av sir Fiatau Penitala Teo som var den første generalguvernøren på Tuvalu (1978&ndash;1986) etter øystatens uavhengighet fra Storbritannia 1. oktober 1978.

Han har hatt flere lederstillinger i multinasjonale organisasjoner i Stillehavsregionen. I 2008 var han generalsekretær i Pacific Islands Forum. Han har også vært direktør for *Forum Fishery Agency* (2000–2006). I desember 2014 ble han utnevnt tiladministrerende direktør i *Western and Central Pacific Fisheries Commission* (WCPFC), et verv han hadde til desember 2022.

## Utdannelse
Feleti Teo har bachelorgrad i jus fra University of Canterbury i Christchurch, New Zealand, og mastergrad i offentlig rett fra Australian National University i Canberra, Australia. I 1986 ble han den første fra Tuvalu som var utdannet jurist og jobbet som advokat ved New Zealands høyesterett.

## Karriere
Teo var Tuvalus første riksadvokat og ledet lovarbeidet og de juridiske tjenestene på Tuvalu fra 1991 til 2000. Cameron Dicj var fungerende riksadvokat mens Teo gjennomførte videre studier ved Australian National University i Canberra. Iakoba Italeli etterfulgte Teo som Tuvalus riksadvokat i 2002.

Fra 2000 til 2006 var han generaldirektør i Forum Fisheries Agency (FFA) med hovedkontor i Honiara på Salomonøyene. Fra 2007 til 2013 var han visegeneralsekretær i sekretariatet i Pacific Islands Forum (PIFS) som hadde sitt hovedkontor i Fiji. Etter at generalsekretær Greg Urwin døde av sykdom i 2008 var han fungerende generalsekretær fram til Tuiloma Neroni Slade ble utnevnt senere samme år.

I 2014 ble Teo utnevnt til interim-generalsekretær for den nystartede regionale organisasjonen *Pacific Islands Development Forum* (PIDF), en stilling han hadde fram til han ble utnevnt til administrerende direktør for WCPFC i desember 2014.

Teo ble utnevnt til offiser i Order of the British Empire (OBE) i 2013 for sin virksomhet.

## Regjeringen Teo
Etter at han ble utnevnt til Tuvalus statsminister  den 27. februar 2024 utpekte Teo sine regjeringsmedlemmer. I mars 2024 stadfestet Teo at klimaendringene hadde høyeste prioritet i regjeringen. Teo beskrev utfordringene som Tuvalu står overfor ved blant annet å peke på behovet for å forbedre medisinske og utdanningsmessige tjenester til Tuvalus ytre øyer.

I en uttalelse publisert av ministeren for transport, energi, kommunikasjon, og innovasjon Simon Kofe 28. februar 2024 ga Teo-regjeringen støtte til de «overordnede prinsippene og målene» til Falepiliunionen, samtidig som de bemerket «mangelen på åpenhet og konsultasjoner i sosialiseringen og informasjonen til publikum i Tuvalu om et så viktig og banebrytende initiativ». og indikerte at Tuvalu vil gjøre visse endringer for å gjennomføre avtalen. Uttalelsen omfattet også forholdet til Taiwan: «Den nye regjeringen bekrefter sine forpliktelser i de langsiktige forholdene mellom Tuvalu og Republikken Kina, Taiwan.»

I sitt første intervju som statsminister uttalte Teo: «Våre bånd til Taiwan er basert på demokratiske prinsipper og de har vært svært lojale mot oss.» Teo uttalte også at det han ønsket å reforhandle i Falepiliunionen var klausulen som slo fast at begge land må «gjensidig bli enige» om eventuelle sikkerhetsavtaler Tuvalu måtte ønske med andre land. I et senere intervju sa Teo at «Hvis det finnes en måte å garanterer Tuvalus suverenitet på uten revisjon av traktaten så vil vi absolutt utforske disse alternativene.»

Den 26. mars 2024 la Pat Conroy, den australske stillehavsministeren, frem Falepiliunionstraktaten for det australske parlamentet med forslag om å få den ratifisert. Conroy slo fast at «den nye regjeringen på Tuvalu har bekreftet sitt ønske om å fortsette med Falepiliunionen.» Falepiliunionen hadde vært tema under valgkampen på Tuvalu i 2024 med vekt på betydningen av landets suverenitet. Conroy bekreftet at Australia ville samarbeide med Tuvalu for å sikre øystatens suverenitet. Conroy slo også fast at «Australia forplikter seg til å bistå Tuvalu i en situasjon med større naturkatastrofer, helsepandemier eller militær aggresjon. Dette forutsetter at Tuvalu ber om slik bistand.»

## Fotnoter

## Referanser